Diari Oficial de la Generalitat Valenciana


Sumari del DOGV 8653, del 09-10-2019 (2019/9624)

DECRET 228/2018, de 7 d'octubre, del Consell, de concessió de la Distinció de la Generalitat al Mèrit Empresarial i Social a la Caixa Rural Central d'Orihuela.
---------------------------------------------------------------------------------------------------------------------------------------------------------------

### Dades del document

Número de DOGV
:   8653

Data del DOGV
:   09-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9624


Data del document
:   07-10-2019

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 228/2018, de 7 d'octubre, del Consell, de concessió de la Distinció de la Generalitat al Mèrit Empresarial i Social a la Caixa Rural Central d'Orihuela. [2019/9624]  
 El Decret 131/2016, de 7 d'octubre, del Consell, va crear la Distinció de la Generalitat al Mèrit Empresarial i Social per a reconéixer la tasca i trajectòria d'aquelles persones o entitats que han destacat pel seu treball, vocació o compromís amb el creixement intel·ligent, responsable i sostenible de la Comunitat Valenciana.  
La Caixa Rural Central és una cooperativa de crèdit amb seu a la ciutat d'Orihuela, fortament arrelada a la comarca alacantina del Baix Segura, i que en l'actualitat, amb més de 45.000 socis i sòcies, prop de 200.000 clients i clientes, i quasi 80 sucursals esteses per la província d'Alacant i la Regió de Múrcia, és la major de les caixes rurals que tenen la seu a la Comunitat Valenciana.  
La Caixa Rural Central té els orígens en la constitució, el 6 de juny de 1919, de la Federació de Sindicats Agrícoles Catòlics d'Orihuela, el paper de la qual en el finançament de les obres de Regs de Llevant va ser decisiu per a fer possible la creació d'una infraestructura agrària vital per al desenvolupament del sud de la província alacantina.  
Al llarg dels seus primers cent anys, la Caixa Rural Central ha anat consolidant el seu paper com a motor del progrés econòmic i social del seu territori i de les persones que hi viuen, i s'ha consolidat com a exemple d'entitat financera que, des dels seus valors cooperatius, ha sabut posar les exigències de la responsabilitat social per damunt de les expectatives de creixement coste el que coste. Així, mentre la gran banca aposta per la supressió de sucursals per a maximitzar beneficis, la Caixa Rural d'Orihuela continua invertint a ampliar la seua xarxa d'oficines per apropar-se cada vegada més a les persones i a les xicotetes i mitjanes empreses, i així contribueix a combatre l'exclusió financera, però sense deixar per això d'apostar al mateix temps per la modernització i l'ús de les noves tecnologies, per a satisfer les necessitats del major nombre de persones.  
La Caixa Rural Central realitza una gran obra social mitjançant la col·laboració amb nombroses associacions i entitats humanitàries, la donació d'ambulàncies i el suport a l'esport i les festes locals, i mitjançant el patrocini de publicacions i conferències. I, més recentment, amb motiu de les pluges torrencials que a mitjan setembre de 2019 van causar estralls al Baix Segura, ha posat en marxa una línia de crèdit preferent a la disposició d'empreses, agricultors i agricultores i particulars, així com la concessió d'ajudes directes a les famílies més afectades.  
  
Per això, en reconeixement del seu arrelament a la comarca del Baix Segura i del seu compromís amb el progrés econòmic, social i cultural de la Comunitat Valenciana, prèvia deliberació del Consell, en la reunió de 7 d'octubre de 2019,  
  
  
DECRETE  
  
Concedir la Distinció de la Generalitat al Mèrit Empresarial i Social a la societat cooperativa de crèdit Caixa Rural Central, d'Orihuela.  
  
  
València, 7 d'octubre de 2019  
  
El president de la Generalitat,  
XIMO PUIG I FERRER